P6_TA(2004)0002

Predlog spremembe proračuna 7/2004

Resolucija Evropskega parlamenta o Predlogu spremembe proračuna št. 7/2004 Evropske unije za proračunsko leto 2004, Oddelek III — Komisija (11041/2004 — C6-0108/2004 — 2004/2039(BUD))

Evropski parlament,

- ob upoštevanju Pogodbe o ustanovitvi Evropske skupnosti in zlasti člena 272(4), predzadnji pododstavek, Pogodbe,

- ob upoštevanju Pogodbe o ustanovitvi Evropske skupnosti za atomsko energijo in zlasti člena 177 Pogodbe,

- ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti [1], zlasti členov 37 in 38 te uredbe,

- ob upoštevanju splošnega proračuna Evropske unije za proračunsko leto 2004, kakor je bil dokončno sprejet dne 18. decembra 2003 [2], in popravljen zaradi širitve Evropske unije [3]

- ob upoštevanju Medinstitucionalnega sporazuma z dne 6. maja 1999 med Evropskim parlamentom, Svetom in Komisijo o proračunski disciplini in izboljšanju proračunskega postopka [4]

- ob upoštevanju Predhodnega predloga spremembe proračuna št. 7/2004 Evropske unije za proračunsko leto 2004, ki ga je Komisija predložila dne 12. maja 2004 (SEK(2004)0593),

- ob upoštevanju Predloga spremembe proračuna št. 7/2004 Evropske unije za proračunsko leto 2004, ki ga je Svet pripravil dne 16. julija 2004 (11041/2004 — C6-0108/2004),

- ob upoštevanju člena 69 in Priloge IV svojega Poslovnika,

- ob upoštevanju poročila Odbora za proračun (A6-0004/2004),

A. ker je namen Predlog spremembe proračuna št. 7/2004, da se presežek iz leta 2003, ki znaša 5470 milijonov evrov, vpiše v proračun 2004,

B. ker presežek sestavljajo razni elementi, od katerih je najpomembnejši manjša poraba izdatkov v višini 4729 milijonov evrov,

C. ker je največja razlika med začetnim in končnim proračunom za leto 2003 zopet nastala na področju strukturnih skladov, s saldom izdatkov v višini 3134 milijonov evrov,

D. ker se je izboljšala poraba sredstev na področju kmetijstva, kohezijskega sklada, vseevropskih mrež, zunanjih ukrepov in uprave,

E. ker se je tudi na področju notranjih politik na splošno zvišal delež porabe, a je kljub temu ostalo neporabljenih 159 milijonov evrov,

1. izraža svoje nezadovoljstvo glede dodatnega presežka v višini 5470 milijonov evrov, nastalega v proračunu 2003;

2. opozarja, da je, poleg tega zneska, s Spremembo proračuna št. 6/2003 proračun 2003 že bil zmanjšan vvišini 5000 milijonov evrov zaradi previsoke ocenitve plačil iz naslova strukturnih skladov; opaža, da so bili prispevki držav članic v proračun EU iz tega razloga že zmanjšani v višini tega zneska; opozarja, da iz tega razloga dejanski presežek proračuna 2003 zaradi manjše porabe znaša približno 10,5 milijard evrov;

3. globoko obžaluje dejstvo, da se je s tem rezultatom zaključil pozitivni razvoj zadnjih let, ko se je presežek leta 2001 v višini 15000 milijonov evrov znižal na 7000 milijonov evrov leta 2002;

4. odobri Predlog Sveta o spremembi proračuna št. 7/2004 nespremenjen;

5. naroča svojemu predsedniku, naj to resolucijo posreduje Svetu in Komisiji.

[1] UL L 248, 16.9.2002, str. 1.

[2] UL L 53, 23.2.2004.

[3] UL C 105, 30.4.2004, str. 9.

[4] UL C 172, 18.6.1999, str. 1. Sporazum, kakor je bil spremenjen s Sklepom 2003/429/ES (UL L 147, 14.6.2003, str. 25).

--------------------------------------------------